《赠玉度》
清代·陶自悦

秦云一夜飞千尺，药栏腻叶蟠空碧。神娥噀雨下巫阳，瑶瑟泠泠万山澈。

我有新愁隔湘浦，市南曲陌逢蒋诩。陌头杨柳骄含烟，长条拂面思当年。

停杯月射黄金匣，横笛风吹白玉鞭。此日逢迎何草草，自倚红颜长美好。

子云献赋入长安，我卧空山惜花鸟。海石尘飞桂水深，江郎已老虞卿贫。

三径落花愁暮云，南山泻影回空村。村口梅风飘燕麦，春酌沈沈永今夕。

莫将心事问三秦，茂陵柏扫千寻壁。迷魂沈沈归不得，荼蘼香深月华白。

南方佳人谁第一，领袖风流君独绝。辟谷孤游张子房，听笳高啸刘越石。

云去天空成暂隔，龙池梦断山阴雪。陆家兄弟青云客，与君结交重心骨。

呼来与君共倒金错杯，我亦为君高歌狂叫生风雷。

临觞不醉君何来！

作者简介：江苏武进人，字心兑，号艾圃。康熙二十七年进士，年已五十。官至山西泽州知州，乞病归。八股文有时名，诗亦清越。有《亦乐堂集》。